*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 3ης Οκτωβρίου 1984

για την τροποποίηση της απόφασης 80/1186/ΕΟΚ περί της συνδέσεως των υπερποντίων χωρών και εδαφών με την Ευρωπαϊκή Οικονομική Κοινότητα (Άγιος Χριστόφορος και Νέβις, Μπρούνεϊ)

(84/471/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 80/1186/ΕΟΚ του Συμβουλίου της 16ης Δεκεμβρίου 1980 περί της συνδέσεως των υπερποντίων χωρών και εδαφών με την Ευρωπαϊκή Οικονομική Κοινότητα (1), όπως τροποποιήθηκε τελευταία με την απόφαση 83/370/ΕΟΚ (2), και ιδίως το άρθρο 143,

την πρόταση της Επιτροπής,

Εκτιμώντας:

ότι το Σαιντ Κιττς-Νέβις και το Μπρούνεϊ, που περιλαμβάνονται στον πίνακα των χωρών και εδαφών του παραρτήματος Ι της απόφασης 80/1186/ΕΟΚ, κατέστησαν ανεξάρτητα, το μεν Σαιντ Κιττς-Νέβις στις 19 Σεπτεμβρίου 1983, υπό την ονομασία «Άγιος Χριστόφορος και Νέβις», το δε Μπρούνεϊ την 1η Ιανουαρίου 1984·

ότι η δεύτερη σύμβαση ΑΚΕ-ΕΟΚ εφαρμόζεται στον Άγιο Χριστόφορο και Νέβις από τις 5 Μαρτίου 1984· ότι το Συμβούλιο με την απόφαση 84/470/ΕΟΚ (3) τροποποίησε τα ποσά που τίθενται στη διάθεση του Ευρωπαϊκού Ταμείου Αναπτύξεως (1979) όσον αφορά τα κράτη ΑΚΕ αφενός και τις υπερπόντιες χώρες και εδάφη αφετέρου · ότι πρέπει να τροποποιηθεί το ποσό που προβλέπεται στο άρθρο 83 της απόφασης 80/1186/ΕΟΚ·

ότι πρέπει επίσης να τροποποιηθεί το παράρτημα Ι της απόφασης 80/1186/ΕΟΚ,

ΑΠΟΦΑΣΙΖΕΙ:

Άρθρο 1

Η απόφαση 80/1186/ΕΟΚ τροποποιείται ως εξής:

1. Το άρθρο 83 αντικαθίσταται από το ακόλουθο κείμενο:

«Άρθρο 83

Κατά τη διάρκεια ισχύος της παρούσας απόφασης, το συνολικό ποσό των χρηματοδοτικών εισφορών της Κοινότητας ανέρχεται σε 88,6 εκατομμύρια ECU.

Το ποσό αυτό περιλαμβάνει:

1. 73,6 εκατομμύρια ECU στα πλαίσια του Ευρωπαϊκού Ταμείου Αναπτύξεως, καλούμενο στο εξής "Ταμείο", τα οποία κατανέμονται ως εξής:

α) 64,6 εκατομμύρια ECU για τους σκοπούς που καθορίζονται στα άρθρα 79 και 80, από τα οποία:

- 37,6 εκατομμύρια ECU υπό μορφή επιδοτήσεων,

- 20 εκατομμύρια ECU υπό μορφή ειδικών δανείων,

- 7 εκατομμύρια ECU υπό μορφή επισφαλών κεφαλαίων,

- (προς υπόμνηση) υπό μορφή ειδικών χρηματοδοτήσεων δυνάμει των διατάξεων για τα ορυκτά προϊόντα·

β) για τους σκοπούς που καθορίζονται στο τίτλο ΙΙ μέχρι 9 εκατομμύρια ECU υπό μορφή μεταφορών για τη σταθεροποίηση των εσόδων από εξαγωγές.

2. Για σκοπούς που καθορίζονται στα άρθρα 79 και 80, μέχρι 15 εκατομμύρια ECU, υπό μορφή δανείων της Τράπεζας που χορηγούνται από τους ίδιους πόρους της σύμφωνα με τις προϋποθέσεις που προβλέπονται από το καταστατικό της. Τα δάνεια αυτά συνοδεύονται σύμφωνα με τις προϋποθέσεις που προβλέπονται στο άρθρο 87, από επιδότηση του επιτοκίου σε ποσοστό 3 %, η επιβάρυνση της οποίας καταλογίζεται στο ποσό των επιδοτήσεων που προβλέπονται στο σημείο 1 στοιχείο α).

3. Τα ποσά που προβλέπονται υπό μορφή επιδοτήσεων και ειδικών δανείων, δηλαδή 57,6 εκατομμύρια ECU, μετά την αφαίρεση κυνδυλίων για μέτρα περιφερειακής συνεργασίας και για έκτακτες ενισχύσεις, όπως προβλέπεται στο άρθρο 114 παράγραφος 2 και στο άρθρο 117, αντίστοιχα, καθώς και το ποσό που προβλέπεται, ενδεχομένως, για την επιδότηση των δανείων της Τράπεζας, κατανέμονται με τον ακόλουθο τρόπο:

- υπερπόντια γαλλικά εδάφη: 18 εκατομμύρια ECU,

- Ολλανδικές Αντίλλες,: 20 εκατομμύρια ECU,

- υπερπόντιες χώρες και εδάφη της Μεγάλης Βρετανίας 3,1 εκατομμύρια ECU.»

2. Στο παράρτημα Ι:

- στο σημείο 4, οι λέξεις «τα συνδεδεμένα κράτη της Καραϊβικής (Ανγκουίλα, Σαιντ Κιττς-Νέβις)» αντικαθίστανται από τη λέξη «Ανγκουίλα»,

- το σημείο 5 διαγράφεται.

Άρθρο 2

Η παρούσα απόφαση εφαρμόζεται από την 1η Σεπτεμβρίου 1984.

Λουξεμβούργο, 3 Οκτωβρίου 1984.

Για το Συμβούλιο

Ο Πρόεδρος

P. BARRY

(1) ΕΕ αριθ. L 361 της 31. 12. 1980, σ. 1.

(2) ΕΕ αριθ. L 204 της 28. 7. 1983, σ. 61.

(3) Βλέπε σ. 16 της παρούσας Επίσημης Εφημερίδας.